Peter Christensen (V), 2011-05-12:
For der er sket en udvikling.
Da regeringen sænkede selskabsskatten fra 30 til 25 pct., var det under meget stor kritik fra oppositionen.
Nu er tiden gået, og man anerkender bredt, at det er et robust niveau, der er nu.
Og derfor var det jo godt, at vi gjorde det, for hvad ville fakta ellers have været?
Jo, så ville vi have haft en selskabsskattesats på 30 pct. og ville dermed ligge i top fem på listen over de europæiske lande, der havde den højeste selskabsskat.
Det, der i hvert fald er afgørende for regeringen, er jo at forholde sig til, hvad der sker i landene omkring os, mere end det er afgørende, hvad den nøjagtige procentsats er.
Hr. Niels Helveg Petersen påpegede, at den danske selskabsskat er under pres.
Det er jeg sådan set enig i at den er, men det er der kun én grund til, og det er, at der er andre lande, der har en lavere selskabsskat.
Så jeg synes ikke, man kan skille de to ting ad, som hr. Niels Helveg Petersen egentlig gjorde i sit svar, for hvis ikke det havde en betydning, hvilket niveau man beskatter på, ja, så ville den danske selskabsskat sådan set heller ikke være under pres.
Det er den, og det er noget, regeringen er meget optaget af at dæmme op for.
Vi har lavet en lang række opstramninger af lovgivningen, der sikrer, at man ikke kan føre overskud ud af landet ved f.eks. at have kunstigt høje renteudgifter.
Og som der også har været flere indlæg om, er der jo ganske ofte rigtig gode grunde til, at der er en stor del af selskaberne, der ikke betaler selskabsskat.
Det fornemmede jeg ikke at der var nogen grundlæggende uenighed om.
Så nu fokuserer vi fra regeringens side på de selskaber, som vedvarende ikke betaler selskabsskat, og ser på, hvad grundene er til det.
Så har der været noget debat om Socialdemokratiet og SF's skattepolitik og økonomiske politik, og der føler jeg mig ikke mere oplyst, end før debatten startede, og jeg forstår så udmærket, at Det Radikale Venstre ikke ville gå ind og kommentere den debat, for det ville nok have været svært.
Og da jeg ved, at hr. Niels Helveg Petersen har en glimrende hukommelse, tror jeg nu heller ikke, det var den reelle grund til, at der ikke var betragtninger i den henseende.
Men hvad er egentlig situationen?
Ja, den er, at vi nu har fået at vide fra Socialistisk Folkeparti, at man sagtens kan tage milliarder af kroner ud af den finansielle sektor, for det vil bare medføre, at der bliver lavere gebyrer for bankkunderne.
Det synes jeg var en meget interessant betragtning.
Min holdning er nu, at der vil ske det modsatte, for de penge skal jo hentes ind, og det vil de også blive, nemlig ved omkostninger lagt over på bankkunderne.
Så jeg tror nu, at den økonomiske teori, man bygger op i SF, ikke vil kunne stå for et nærmere eftersyn.
Der er jo uenighed om, hvorvidt man skal lade være med at tage flere penge ud af erhvervslivet eller ej, og det er jo en helt rimelig politisk uenighed, som der er mellem regeringen og SF og Socialdemokratiet, men jeg havde sådan set håbet, at vi her ville få sådan en lille bid om noget af den finansiering, som vi mangler at få svar på fra oppositionen, at der her var 4 mia. kr., som man ville bruge til at gøre dansk økonomi sundere, men nej, de skulle føres tilbage og bruges alle sammen.
Så heller ikke her fik vi overhovedet noget bud på, hvordan oppositionen vil finansiere den udfordring, Danmark står med lige nu.
I hvert fald er regeringen overbevist om, at man ikke kan trække penge ud af dansk erhvervsliv, uden at det naturligvis har en negativ effekt på beskæftigelsen, og derfor vil det være en helt forkert vej at gå i en situation, hvor Danmark står til at have alt for beskeden en vækst.
Vi har brug for at få nogle rammebetingelser, der gør, at Danmark kan få en højere vækst, og at vi derved også kan få en samlet set højere velstand her i landet.